Document ID: 31994R3370

NEUVOSTON ASETUS (EY) N:o 3370/94,
annettu 20 päivänä joulukuuta 1994,
Latvian vesialueilla kalastavien alusten osalta yhteisön pyyntikiintiöiden jakamisesta vuodeksi 1995 jäsenvaltioiden kesken
EUROOPAN UNIONIN NEUVOSTO, joka
ottaa huomioon Euroopan yhteisön perustamissopimuksen,
ottaa huomioon yhteisön kalastus- ja vesiviljelyjärjestelmän perustamisesta 20 päivänä joulukuuta 1992 annetun neuvoston asetuksen (ETY) N:o 3760/90(1) ja erityisesti sen 8 artiklan 4 kohdan,
ottaa huomioon komission ehdotuksen,
sekä katsoo, että
Euroopan talousyhteisön ja Latvian tasavallan välisessä kalastussopimuksessa(2) ja erityisesti sen 3 ja 6 artiklassa määrätyn menettelyn mukaisesti yhteisö, sellaisena kuin se oli 31 päivänä joulukuuta 1994, ja Latvia ovat neuvotelleet keskinäisistä kalastusoikeuksistaan vuoden 1995 osalta sekä yhteisten elollisten luonnonvarojen hoidosta,
vuoden 1994 liittymisasiakirjan 124 artiklan mukaisesti yhteisö hoitaa Ruotsin kuningaskunnan kolmansien maiden kanssa tekemiä kalastussopimuksia,
Ruotsin kuningaskunnan ja Latvian tasavallan välisessä 27 päivänä helmikuuta 1993 tehdyssä kalastussopimuksessa määrätyn menettelyn mukaisesti Ruotsi ja Latvia ovat neuvotelleet keskinäisistä kalastusoikeuksistaan vuoden 1995 osalta,
vuoden 1994 liittymisasiakirjan 96 artiklan mukaisesti yhteisö hoitaa Suomen tasavallan kolmansien maiden kanssa tekemiä kalastussopimuksia,
Suomen tasavallan ja Latvian tasavallan välisessä 25 päivänä lokakuuta 1993 tehdyssä kalastussopimuksessa määrätyn menettelyn mukaisesti Suomi ja Viro ovat neuvotelleet keskinäisistä kalastusoikeuksistaan vuoden 1995 osalta,
näissä neuvotteluissa valtuuskunnat ovat sopineet suosittelevansa omille viranomaisilleen tiettyjen pyyntikiintiöiden vahvistamista toisen sopimuspuolen aluksille vuodeksi 1995,
olisi toteutettava tarvittavat toimenpiteet vuoden 1995 osalta Latvian kanssa käydyissä neuvotteluissa saatujen tulosten panemiseksi täytäntöön,
näiden Latvian vesialueilla käytettävissä olevien pyyntimahdollisuuksien tehokkaan hallinnon varmistamiseksi ne olisi jaettava kiintiöinä jäsenvaltioiden kesken neuvoston asetuksen (ETY) N:o 3760/92 8 artiklan mukaisesti, ja
tässä asetuksessa tarkoitettua kalastustoimintaa valvotaan yhteiseen kalastuspolitiikkaan sovellettavasta valvontajärjestelmästä 12 päivänä lokakuuta 1993 annetussa neuvoston asetuksessa (ETY) N:o 2847/93(3) säädetyin asiaankuuluvin toimenpitein,
ON ANTANUT TÄMÄN ASETUKSEN:
1 artikla
Jonkin jäsenvaltion lipun alla purjehtivilla aluksilla on lupa 1 päivästä tammikuuta 31 päivään joulukuuta 1995 asti harjoittaa pyyntiä Latvian kalastusta koskevaan lainkäyttövaltaan kuuluvilla vesialueilla liitteessä esitettyjen kiintiöiden rajoissa.
2 artikla
1 Euroopan talousyhteisön ja Latvian välisen kalastussopimuksen 7 artiklassa määrätyksi taloudelliseksi korvaukseksi 1 artiklassa tarkoitetuksi ajanjaksoksi vahvistetaan 387 455 ecun suuruinen summa, joka maksetaan Latvian osoittamalle tilille.
2 Mainitun sopimuksen 8 artiklassa määrätyksi taloudelliseksi korvaukseksi vahvistetaan 1 artiklassa tarkoitetuksi ajanjaksoksi 39 000 ecun suuruinen summa, joka maksetaan Latvian osoittamalle tilille.
3 artikla
Tämä asetus tulee voimaan 1 päivänä tammikuuta 1995.
Kuitenkin uusien jäsenvaltioiden osalta se tulee voimaan niiden liittymispäivänä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 20 päivänä joulukuuta 1994.

Labels: 8
18
6